SKRIFTLIG FORESPØRGSEL P-0975/02

af Sérgio Marques (PPE-DE) til Kommissionen

(3. april 2002)

Om: Madeiras internationale handelscenter (CINM)

I juli 2000 indledte Kommissionen en undersøgelse mod Portugal, som den havde mistænkt for at yde finansiel/fiskal støtte i strid med fællesskabsretten til de virksomheder, der etablerede sig i CINM i løbet af 2000. Denne undersøgelse var så meget mere overraskende, som selvsamme tjenestegrene i Kommissionen i forbindelse med den nye politik for støtte til regionerne i de yderste randområder forberedte nogle ændringer af Kommissionens nye retningslinjer for statsstøtte med regionalt sigte med henblik på at tilpasse dem til de yderste randområders ændrede retsstilling og gøre anvendelsen af støttepolitikken i disse områder mere fleksibel.

Kommissionen ignorerede i den forbindelse de negative virkninger, som undersøgelsen på kort sigt ville få for udviklingen af CINM den lange periode uden aktiviteter som følge af Kommissionens undersøgelse skabte et klima præget af tvivl hos de forskellige aktører, som gradvis flyttede til konkurrerende steder og for den samlede udviklingsproces i dette randområde, hvor de industrielle, handelsmæssige og finansielle aktiviteter, der er blevet udviklet i forbindelse med CINM, spiller en vigtig rolle.

Der var derfor bydende nødvendigt, at undersøgelsen af støtteordningen blev afsluttet hurtigt. Men nu, hvor der allerede er gået 18 måneder siden indledningen af proceduren, hvilket er sidste frist for afslutningen af undersøgelser af statsstøtteordninger af enhver art, må man konstatere, at der ikke er truffet nogen beslutning overhovedet. De portugisiske myndigheder har derfor ikke andet valg end at overveje at gøre brug af muligheden som omhandlet i de relevante bestemmelser for at anmode Kommissionen om en endelig beslutning, der skal træffes inden for 2 måneder.

Denne uvisse situation, der er opstået, fordi Portugal efter trusler fra Kommissionen om indledning af endnu en undersøgelse har valgt at trække sin underretning om den nye støtteordning for CINM for perioden 2001-2006 tilbage, har resulteret i en uoprettelig realitet: CINM er LUKKET!

Kommissionen er ganske sikkert vidende om, at denne fastlåste situation blokerer for en af de komponenter, der bidrager til Madeiras økonomiske og sociale udvikling. I EF-traktaten er det endvidere for nylig blevet fastslået, at Madeira har behov for støtte i form af særlige foranstaltninger, bl.a. i områder såsom frizoner, samt statsstøtte og fiskale foranstaltninger. Hvornår vil Kommissionen på den baggrund træffe en beslutning i denne sag?

Mener Kommissionen ikke, at dens holdning i denne konkrete sag er i direkte strid med dens politik for støtte til udviklingen af dette randområde?

Svar afgivet på Kommissionens vegne af Mario Monti

(14. maj 2002)

Som tidligere understreget i svarene på det ærede medlems skriftlige forespørgsler P-1373/00(1) og P-0277/01(2) agter Kommissionen på ingen måde at skade regionen Madeiras økonomiske og sociale udvikling, og den beklager, at der er usikkerhed med hensyn til frihandelsområdets fremtid. Kommissionen skal imidlertid gøre opmærksom på, at anvendelsen af støtteordningen for frihandelsområdet Madeira kun har været tilladt indtil den 31. december 2000. Alle eventuelle fremtidige anvendelser af ordningen skal således behandles af Kommissionen under hensyn til blandt andet den pågældende regions stærke udkantspræg efter forudgående anmeldelse fra Portugal.

Kommissionen har i mellemtiden indledt en undersøgelsesprocedure over for nævnte ordnings anvendelse i 2000. For så vidt angår denne procedure, skal Kommissionen gentage, at den agter at træffe en endelig beslutning snarest muligt. Eftersom enhver støtte, der eventuelt bevilges i frihandelsområdet Madeira efter den 1. januar 2000, må betragtes som ulovlig, således som Kommissionen har angivet i beslutningen om procedurens iværksættelse, finder Kommissionen imidlertid, at den frist på atten måneder, som det ærede medlem omtaler, skal finde anvendelse i dette tilfælde.

(1) EFT C 46 E af 13.2.2001.

(2) EFT C 235 E af 21.8.2001.